Document ID: 32013R0147

UREDBA KOMISIJE (EU) št. 147/2013
z dne 13. februarja 2013
o spremembi Uredbe (ES) št. 1099/2008 Evropskega parlamenta in Sveta o statistiki energetike glede izvajanja posodobitev mesečnih in letnih statistik energetike
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1099/2008 Evropskega parlamenta in Sveta z dne 22. oktobra 2008 o statistiki energetike (1) ter zlasti člena 4(3) in člena 8 Uredbe,
ob upoštevanju naslednjega:
(1)
Direktiva 2004/8/ES Evropskega parlamenta in Sveta z dne 11. februarja 2004 o spodbujanju soproizvodnje, ki temelji na rabi koristne toplote, na notranjem trgu z energijo (2) in Direktive 2006/32/ES Evropskega parlamenta in Sveta z dne 5. aprila 2006 o učinkovitosti rabe končne energije in o energetskih storitvah (3) določata, da morajo države članice poročati o količinskih podatkih o energiji. Za spremljanje napredka pri uresničevanju ciljev iz teh direktiv so potrebni natančni in posodobljeni podatki o energiji, ki jih je treba zbrati na usklajen in visokokakovosten način. Te obveznosti poročanja so med drugim bistvene pri uresničevanju ciljev energetske učinkovitosti in bi torej morale ostati stalen element pri razvoju pravnega okvira EU na tem področju; deli teh podatkov se sporočajo Komisiji (Eurostatu) in izkazujejo kot letna statistika energetike.
(2)
Uredba (ES) št. 1099/2008 vzpostavlja skupen okvir za pripravo, pošiljanje, ocenjevanje in izkazovanje primerljive statistike energetike v Uniji.
(3)
Statistika energetike obsega zelo dinamično statistično področje zaradi intenzivnega razvoja politik Unije, tehnološkega napredka in pomembnosti določitve ciljev Unije na podlagi podatkov o energetiki. Zato so za uskladitev področja uporabe statistike energetike z naraščajočimi oziroma spreminjajočimi se potrebami potrebne redne posodobitve.
(4)
Z Uredbo (ES) št. 1099/2008 so bila Komisiji podeljena izvedbena pooblastila za prilagoditve statističnih prilog. Prva taka prilagoditev je bila izvedena leta 2010; od takrat so bile uvedene nove izboljšave in izvedene prilagoditve mesečnih in letnih statistik, ki jih je zato treba obravnavati.
(5)
Komisija je pripravila zahtevane posodobitve in z državami članicami razpravljala o izvedljivosti, stroških priprave, zaupnosti in obremenitvi poročanja.
(6)
Uredbo Sveta (ES) št. 1099/2008 bi bilo zato treba ustrezno spremeniti.
(7)
Ukrepi, predvideni s to uredbo, so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Priloge k Uredbi (ES) št. 1099/2008 se nadomestijo s Prilogo k tej uredbi.
Člen 2
Uredba Komisije (EU) št. 844/2010 (4) se razveljavi.
Sklicevanja na razveljavljeno uredbo se štejejo kot sklicevanja na to uredbo.
Člen 3
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. februarja 2013

Labels: 12
18
19
14